**PREVENTIVNI PROGRAM RANOG OTKRIVANJA RAKA DEBELOG CRIJEVA**

1. **Zašto je važno učiniti testiranje na rak debelog crijeva i odazvati se pozivu za sudjelovanje**

Prije svega zato jer je to rak koji je na visokom drugom mjestu po učestalosti kod žena i kod muškaraca.

Prema stopama novoobljelih ( incidencija) i smrtnosti ( mortalitet) na 100 000 stanovnika, Varaždinska županija je u preklapanju s prosjekom za Hrvatsku ali stope smrtnosti u Varaždinskoj županiji su nešto veće od prosjeka za Hrvatsku.

Porazno je da se Hrvatska nalazi na trećem mjestu u Europi po smrtnosti od raka debelog crijeva, a taj podatak nam dokazuje da se ovaj tumor prekasno otkriva.

Upravo zbog republičkih i županijskih rezultata vezanih za incidenciju i mortalitet od raka debelog crijeva još 2007.godine pokrenut je nacionalni program ranog otkrivanja s ciljem ranog otkrivanja prvih promjena u debelom crijevu na koje možemo uspješno terapijski djelovati. Test za probir i pronalaženje rizičnih za oboljenje postoji, provodi se već desetljećima u Europi. Da bi preventivni program utjecao na smrtnost potrebno je ostvariti odaziv populacije na testiranje od 45 % i više.

Svake dvije godine pozivaju se osobe u dobi od 50-74 godina na sudjelovanje u programu nakon čega na kućnu adresu dobivaju testove za otkrivanje oku nevidljivog krvarenja u stolici.

1. **Što treba učiniti kada dobijete poziv za testiranje za rak debelog crijeva ?**

NPP je organiziran na način da se osobama koje se nalaze u dobnoj skupini od 50-74 godine starosti najprije pošalju pozivna pisma s upitom žele li sudjelovati u programu.

**Važno je da se odazovete na poziv na način da potpišete pristanak za testiranje** i povratno pošaljete kuvertu u Zavod za javno zdravstvo Varaždinske županije ( kuverta s adresom Zavoda je već ispisana i uložena uz pozivno pismo).

1. **Dobili ste testove na kućnu adresu – kako se obaviti testiranje ?**

U dobivenoj kuverti nalaze se **tri test kartona**, **dvanaest kartonskih štapića** za uzorak stolice, **tri sanitarna papirnata podloška** **za školjku**, **uputa o postupanju**.

Potrebno je redom:

1. Proučiti dobivenu uputu popraćenu sa slikovnim prikazom
2. Na karton testa na prvu stranu napisati svoje ime i prezime i datum uzimanja uzorka
3. Tri uzastopna dana ( poželjno ako je moguće) po četiri uzorka iz svake stolice
4. Nanesen uzorak na testu ostaviti da se posuši, zatvoriti poklopac testa
5. Spremiti karton u priloženu plastičnu vrećicu za slanje u zdravstvenu ustanovu
6. Sva tri testa staviti u vrećicu i u priloženu kuvertu i poslati poštom – adresa Zavoda za javno zdravstvo ispisana na priloženoj kuverti.

**VAŽNO! Test kartone s nanijetim uzorcima stolice poslati u zdravstvenu ustanovu unutar 7 dana od skupljanja prvog uzorka.**

1. **Kuvertu s testovima ubaciti u poštanski sandučić te poslati u nadležni Zavod za javno zdravstvo**

Testiranje se izvodi u mikrobiološkom laboratoriju Zavoda za javno zdravstvo Varaždinske županije

1. **Što nakon testiranja ?**

* Uredni nalazi se ne šalju ponovno pacijentu, osim na zahtjev osobe, što znači ako vas nitko ne kontaktira unutar desetak dana da je nalaz uredan i nije potrebna kolonoskopija
* Osobe kojima se očitaju pozitivni nalazi na okultno krvarenje odmah se naručuju na kolonoskopiju, u ljekarnu se šalje recept za lijek za čišćenje crijeva, a pacijent i njegov liječnik se obavještavaju o nalazu, o načinu pripreme za kolonoskopiju i datumu kolonoskopije.

Ciklus pozivanja se aktivira svake dvije do tri godine nakon završetka ciklusa pozivanja i obrade osoba dobi od 50-74 godine.

**Odazovite se pozivu i testirajte se jer je to sigurno i jedino ispravno ulaganje u svoje zdravlje.**

Za sva dodatna pojašnjenja i pitanja možete nazvati besplatni telefon Zavoda za javno zdravstvo u Varaždinu **0800 411 511.**

Koordinator NPP ranog otkrivanja RDC ZZJZ Varaždinske županije:

Katica Čusek Adamić, dr. med.

Spec. epidemiologije